คปภ.สั่งเอกชนหยุดรับทำประกันหากไม่ส่งงบการเงิน2เดือน
คปภ.มาแรงสั่ง บริษัทประกันหยุดรับลูกค้าทำประกันทันทีหากไม่ส่งรายงานฐานะการเงินติดต่อกัน 2 เดือนมีผลก.ย.นี้
6 ก.ย. 2553

คปภ.มาแรงสั่ง บริษัทประกันหยุดรับลูกค้าทำประกันทันทีหากไม่ส่งรายงานฐานะการเงินติดต่อกัน 2 เดือนมีผลก.ย.นี้
น.ส.ชำเลือง ชาติสุวรรณ รองเลขาธิการ สำนักงานคณะกรรมการกำกับและส่งเสริมการประกอบธุรกิจประกันภัย(คปภ.) เปิดเผยว่า จะมีการส่งหนังสือเวียนของคณะกรรมการ คปภ.เรื่องมาตรการป้องปรามการเปิดปัญหาบริษัทประกันภัย ไปถึงบริษัทประกันทุกแห่งเพื่อรับทราบและปฏิบัติในเดือนก.ย.นี้ เป็นต้นไป เพื่อยกระดับมาตรฐานการบริการให้แก่ผู้เอาประกันภัย และความมั่นคงของบริษัทขึ้น อันจะทำให้ประชาชนเชื่อถือศรัทธาในธุรกิจประกันภัย
สำหรับ มาตรการป้องปรามการเปิดปัญหาบริษัทประกันภัย เป็นมาตรการกำกับดูแลที่เข้มงวดมากขึ้น เพื่อป้องปรามการเกิดปัญหาในบริษัทประกันภัย เช่น ปัญหาการดำรงเงินกองทุนไม่ครบถ้วนตามกฎหมาย ซึ่งกำหนดไว้ที่ 100% แต่คปภ.กำกับไว้ไม่ให้ต่ำกว่า 150% ปัญหาสภาพคล่อง ปัญหาการร้องเรียนการจ่ายค่าสินไหมทดแทน เพื่อป้องกันมิให้บริษัทที่มีลักษณะดังกล่าว ขยายการทำธุรกิจที่อาจทำให้ประชาชนเดือดร้อนเพิ่มขึ้น
ทั้งนี้ ลักษณะที่อาจถือว่าบริษัทมีฐานะ หรือการดำเนินการที่อาจทำให้ประชาชนหรือผู้เอาประกันภัย ได้รับความเสียหาย คือ อัตราส่วนสภาพคล่องน้อยกว่า 50% เป็นเวลา 2 เดือน ติดต่อกัน ใช้สำหรับบริษัทประกันวินาศภัย ไม่ยื่นรายงานเกี่ยวกับฐานะการเงินและกิจการของบริษัท หรือ รายงานประจำเดือน เป็นระยะเวลา 2 เดือนติดต่อกัน ลงทุนประกอบธุรกิจอื่น ไม่เป็นไปตามประกาศว่าด้วยการลงทุนประกอบธุรกิจอื่น จนเป็นเหตุให้บริษัทได้รับความเสียหายหรือประเมินราคาไม่ได้
ฝ่าฝืนหรือไม่ปฏิบัติตามคำสั่งของนายทะเบียน หรือพนักงานเจ้าหน้าที่ ที่สั่งให้ส่งเอกสารหลักฐานเพื่อประโยชน์ในการตรวจสอบฐานะการเงินของบริษัท หรือส่งเอกสารหลักฐานอันเป็นเท็จ การกระทำอื่น ๆ ที่อาจเป็นเหตุทำให้ประชาชน หรือผู้เอาประกันภัยได้รับความเสียหาย
ด้านบทลงโทษ คือ หากไม่ปฏิบัติตามเกณฑ์ดังกล่าวข้างต้น ทางคปภ.จะ จะสั่งห้ามมิให้บริษัทที่มีฐานะหรือการดำเนินการที่อาจทำให้ประชาชน หรือผู้เอาประกันภัยได้รับความเสียหาย “ขยายธุรกิจ” ประกอบด้วย ห้ามออกกรมธรรม์ใหม่ หรือขยายความคุ้มครองตามกรมธรรม์เดิม ห้ามแต่งตั้งตัวแทน – นายหน้า เพิ่มเติม ห้ามลงทุนบางประเภทที่เป็นการเพิ่มความเสี่ยงของบริษัท ห้ามก่อภาระผูกพัน 
ในกรณี ที่บริษัทถูกสั่ง “ห้ามขยายธุรกิจ” จะมีผลในทันทีที่สำนักงาน คปภ. แจ้งคำสั่งดังกล่าว และบริษัทจะต้องดำเนินการแก้ไขปัญหาให้เสร็จภายในเวลาที่กำหนด เมื่อบริษัทแก้ไขสภาพปัญหาเรียบร้อยแล้ว ให้แจ้งสำนักงาน คปภ.เมื่อคณะกรรมการ คปภ. พิจารณาเห็นว่าบริษัทแก้ไขปัญหาได้แล้วจึงจะสั่งยกเลิกคำสั่ง “ห้ามขยายธุรกิจ” บริษัทจึงจะสามารถกลับมาดำเนินการตามปกติได้